[{"text_idx": "#000000", "text": "Penwythnos allweddol ar y gweill gyda\u2019r ddau ar y brig yn cyfarfod yng Nglannau Dyfrdwy, tra bydd Neil Gibson yn cymryd yr awennau am y tro cyntaf fel rheolwr newydd Y Fflint."}, {"text_idx": "#000002", "text": "Roedd \u2018na ryddhad i\u2019r ddau reolwr yn eu gemau diwethaf wrth i\u2019r ddau glwb ddod a rhediadau hir heb fuddugoliaethau i ben."}, {"text_idx": "#000003", "text": "Roedd Caernarfon wedi mynd ar rediad o saith ge\u0302m heb ennill cyn trechu\u2019r Derwyddon ar y Graig nos Fawrth."}, {"text_idx": "#000004", "text": "Cafodd ge\u0302m Y Barri yn erbyn Hwlffordd ei gohirio yng nghanol wythnos, ond ar o\u0302l curo\u2019r Fflint o 6-3 ddydd Sadwrn diwethaf bydd Gavin Chesterfield yn gobeithio am berfformiad cystal yn erbyn y Cofis y penwythnos yma."}, {"text_idx": "#000005", "text": "Mae Caernarfon wedi ennill pedair o\u2019u pum ge\u0302m gartref ddiwethaf yn erbyn Y Barri, ond y Dreigiau enillodd y ge\u0302m gyfatebol yn gynharach y tymor hwn gyda Kayne McLaggon yn rhwydo ddwywaith i\u2019r Barri mewn buddugoliaeth o 3-1 ar Barc Jenner."}, {"text_idx": "#000007", "text": "Mae cyfnod rhwystredig y Derwyddon yn parhau ar o\u0302l dioddef colled o 2-1 gartref yn erbyn Caernarfon nos Fawrth."}, {"text_idx": "#000008", "text": "Mae ti\u0302m Bruno Lopes bedwar pwynt o dan diogelwch y 10fed safle ar o\u0302l ennill dim ond un o\u2019u 13 ge\u0302m y tymor hwn."}, {"text_idx": "#000009", "text": "Ar o\u0302l tair ge\u0302m heb golli mae Hwlffordd wedi codi i\u2019r hanner uchaf a bydd yr Adar Gleision yn llawn hyder gan nad ydyn nhw wedi colli dim un o\u2019u pum ge\u0302m ddiwethaf yn erbyn y Derwyddon."}, {"text_idx": "#000012", "text": "Mae\u2019r Fflint un safle o\u2019r gwaelod yn y tabl ar o\u0302l colli 11 o\u2019u 14 ge\u0302m gynghrair y tymor yma ac mae\u2019r clwb wedi penodi cyn-reolwr Prestatyn, Neil Gibson i geisio arwain y ti\u0302m allan o safleoedd y cwymp."}, {"text_idx": "#000013", "text": "Mae\u2019n glwb newydd i Neil Gibson ond bydd y garfan yn un cyfarwydd iawn iddo, gan fod nifer o di\u0302m presennol Y Fflint wedi ennill cynghrair Cymru North gyda Phrestatyn y tymor diwethaf o dan arweiniad Gibson."}, {"text_idx": "#000014", "text": "Hon fydd y ge\u0302m gyntaf erioed rhwng y ddau glwb ac ar o\u0302l chwalu Caernarfon 6-0 yn eu ge\u0302m ddiwethaf bydd Pen-y-bont yn awyddus am driphwynt arall i atgyfnerthu eu lle yn yr hanner uchaf."}, {"text_idx": "#000017", "text": "Dyw Met Caerdydd heb golli dim un o\u2019u chwe ge\u0302m ddiwethaf yn erbyn Y Bala ac mae gan y myfyrwyr gyfle i ddringo i\u2019r hanner uchaf y penwythnos yma yn dilyn rhediad o dair ge\u0302m heb golli."}, {"text_idx": "#000018", "text": "Ar o\u0302l curo Aberystwyth nos Fercher dyw\u2019r Bala bellach heb golli mewn 11 ge\u0302m a bydd Colin Caton yn gobeithio ymestyn y rhediad hwnnw, a fyddai\u2019n golygu bod y clwb ar eu rhediad hiraf heb golli ers 2013."}, {"text_idx": "#000020", "text": "Teg dweud mae hon yw ge\u0302m fwya\u2019r tymor hyd yma, wrth i\u2019r ddau ar y brig baratoi am frwydr hollbwysig yng Nglannau Dyfrdwy brynhawn Sadwrn."}, {"text_idx": "#000021", "text": "Mae\u2019r Seintiau Newydd yn dechrau\u2019r penwythnos driphwynt uwchben y Nomadiaid ac felly bydd Scott Ruscoe yn ysu i gael agor bwlch o chwe phwynt ar y copa."}, {"text_idx": "#000022", "text": "Ond dyw Cei Connah ond wedi colli un o\u2019u pum ge\u0302m ddiwethaf yn erbyn y Seintiau yn Stadiwm Glannau Dyfrdwy, a bydd Andy Morrison yn benderfynol o ddringo\u2019n hafal ar bwyntiau gyda\u2019u gwrthwynebwyr ddydd Sadwrn."}, {"text_idx": "#000023", "text": "Y Seintiau ydi\u2019r unig di\u0302m sydd heb golli ge\u0302m yn y gynghrair y tymor yma, a dim ond unwaith mae Cei Connah wedi colli hefyd, hynny yn erbyn y Seintiau wrth gwrs."}, {"text_idx": "#000024", "text": "Louis Robles sgoriodd yr unig go\u0302l yn y ge\u0302m gyfatebol yn Neuadd y Parc ym mis Hydref, ond roedd Cei Connah yn teimlo bod y canlyniad heb adlweyrchu\u2019r ge\u0302m, felly bydd y Nomadiaid yn barod i dalu\u2019r pwyth yn o\u0302l y penwythnos yma."}, {"text_idx": "#000025", "text": "Bydd uchafbwyntiau\u2019r gemau i\u2019w gweld ar Sgorio nos Lun am 5:30."}]